अस्ट्रेलियाको क्लिन स्विप
नाथन लायनले ५० रन खर्चेर ५ विकेट लिँदै खेलमा कुल १० विकेट लिएपछि अस्ट्रेलियाले सोमबार तेस्रो तथा अन्तिम टेस्टमा न्युजिल्यान्डलाई २ सय ७९ रनले पराजित गरेको छ । साथै अस्ट्रेलियाले शृंखला ३–० ले क्लिन स्विप पनि गरेको छ ।
सिड्नी — नाथन लायनले ५० रन खर्चेर ५ विकेट लिँदै खेलमा कुल १० विकेट लिएपछि अस्ट्रेलियाले सोमबार तेस्रो तथा अन्तिम टेस्टमा न्युजिल्यान्डलाई २ सय ७९ रनले पराजित गरेको छ । साथै अस्ट्रेलियाले शृंखला ३–० ले क्लिन स्विप पनि गरेको छ ।अस्ट्रेलियाको सशक्त बलिङ आक्रामणको अफ स्पिनर लायनले नेतृत्व गरेपछि न्युजिल्यान्डको दोस्रो इनिङ्स १ सय ३६ रनमै खुम्चिएको थियो । अस्ट्रेलियाले पर्थ र मेलबर्नको पहिलो दुई टेस्टमा जस्तै न्युजिल्यान्डमाथि ठूलो अन्तरको जित हात पारेको हो । अस्ट्रेलिया यस सिजनमा अपराजित छ । टोलीले यसक्रममा घरेलु मैदानमा खेलेको सबै पाँच टेस्टमा विजय हात पार्नेक्रममा पाकिस्तानसँगको दुई टेस्टमा पनि जित हात पारेको थियो । इंग्ल्यान्डमा खेलिएको एसेज शृंखलामा भने अस्ट्रेलिया २–२ को बराबरीमा रोकिएको थियो । ‘अस्ट्रेलियाको टेस्ट टोलीका लागि यो सिजन निकै राम्रो रह्यो,’ लायनले भने, ‘यसको सदस्य बन्न पाउनु विशेष हो । हामीले प्रभावशाली, गुणस्तरीय खेल खेलेका थियौं । ब्याट्सम्यानले आफ्नो भूमिका निभाउँदै हामी बलरलाई पर्याप्त अवसर दिएका थिए ।’अस्ट्रेलियाले २१७–२ मा आफ्नो दोस्रो इनिङ्स समाप्तिको घोषणा गरेको थियो । डेविड वार्नर १ सय ११ रन बनाई अविजित रहे । उनको यो २४ औं टेस्ट शतक हो । मार्नस लाबसच्यान आउट भएसँगै अस्ट्रेलियाका कप्तान टिम पेनले इनिङ्स समाप्तिको घोषणा गरेका थिए । ४ रनमा जीवनदान पाएका लाबसच्यानले ७४ बलमा ५९ रन बनाए । पहिलो इनिङ्समा २ सय १५ रन बनाएका उनी नै म्यान अफ द म्याचमा चुनिए ।सिड्नी क्रिकेट मैदानको घुमाउरो पिचमा न्युजिल्यान्डले जितनिम्ति ४ सय १६ रन बनाउनुपर्ने कठिन चुनौती पाएको थियो । मिचेल स्टार्कले सानदार बलिङ प्रदर्शन गरेपछि न्युजिल्यान्ड सुरुदेखि नै दबाबमा आयो । उनले २५ रन खर्चेर ३ विकेट लिएको प्रदर्शनमा लायनले कसिलो साथ दिएका थिए ।‘उनीहरू सबै क्षेत्रमा क्लिनिकल देखिए, पहिलो टेस्टपछि उनीहरूले हामीलाई एकपछि अर्को सत्रमा दबाबमा राखे,’ न्युजिल्यान्डका कप्तान केन विलियम्सनले भने । भाइरस संक्रमणका कारण उनले यो टेस्ट भने खेलेका थिएनन् । मध्यसत्रमा स्टार्क र लायनले २–२ विकेट लिएपछि न्युजिल्यान्ड २७–४ को स्थितिमा पुगिसकेको थियो । स्टार्कले दुवै ओपनर टम लाथम र टम ब्लुन्डेललाई ५ ओभरभित्र आउट गरे । प्वाइन्टमा लायनले स्तरीय क्याच लिएर ब्लुन्डेललाई पेभेलियन फर्काए भने कार्यबाहक कप्तान लाथम एलबीडब्लूको निर्णयमा रिभ्यू गुमाए ।लायनले आफ्नो पहिलो ओभरमा जित रावललाई १२ रनमा रिभ्यूबाटै आउट गरे । पहिलो इनिङ्समा उच्च स्कोर बनाएका ग्लेन फिलिप्स शून्यमा लायनको बलमा विकेटकिपर पेनको हातबाट क्याच भए । रोस टेलर २२ रन बनाई प्याट कुमिन्सको बलमा आउट भए । सोक्रममा टेलर न्युजिल्यान्डबाट सबैभन्दा टेस्ट रन बनाउने ब्याट्सम्यान बने । स्टेफन फ्लेमिङको ७ हजार १ सय ७२ रनलाई उछिनेका टेलरको उनको भन्दा २ रन बढी छ ।ठूलो शट प्रहार गर्ने कोलिन डी ग्रान्डहोमले लायनको बलमा छक्का प्रहार गर्दै आफ्नो अर्धशतक पूरा गरे । तर अर्को बलमा उनले मिडविकेटमा जो बर्न्सलाई क्याच दिन पुगे । डी ग्रान्डहोमले ५२ रन बनाए । जेम्स प्याटिनसनले उत्कृष्ट डाइभिङ क्याच लिएपछि टोड एस्टल १७ रनमा आउट भए । स्टार्कले योर्करमा विलियम सोमरभिलको ७ रनमा मिडल स्टम्प उडाइदिए । बिजे वाटलिङ आउट हुने अन्तिम ब्याट्सम्यान थिए । उनी प्याट कुमिन्सको बलमा १९ रन बनाई आउट भए ।लाबसच्यानले घरेलु भूमिमा खेलेका पछिल्ला ५ टेस्टमा कुल ८ सय ९६ रन बनाए । उनले खेलेका आठ इनिङ्समा तीन शतक र तीन अर्धशतक छन् । उनी नै यस शृंखलामा म्यान अफ द सिरिजमा चुनिए ।